

**Adorație**

**Euharistică**

**Cântec**

***† În Numele Tatălui și al Fiului și al Sfântului Duh.***

*Amin*

Isuse, cu credință și adorație stăm acum în fața ta. Credem cu admirație în prezența ta reală în sacramentul altarului, te adorăm și îți mulțumim pentru acest dar inestimabil. îți mulțumim că ne-ai răscumpărat prin sângele tău, că ne-ai redat credința, că ne-ai chemat să facem parte din Biserica ta, pentru că ai făcut din noi frații tăi și moștenitori ai împărăției cerești, pentru că ne-ai iertat de atâtea ori păcatele. Acum primește rugăciunile pe care ți le adresăm pentru familiile noastre. Binecuvântează-ne pe noi și munca noastră. Vino în ajutorul slăbiciunilor noastre, îndepărtează de noi bolile și primejdiile trupești și sufletești; în momentele de durere și dificultate, ajută-ne să rămânem statornici în credință. Dăruiește-ne bunătatea inimii, mângâie-i și ajută-i pe cei săraci și suferinzi. Ascultă-ne dorințele. Răspunde cu iubire încrederii pe care am pus-o în tine. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Doamne, Isuse Cristoase, Dumnezeu ascuns în Preasfântul Sacrament, noi credem și mărturisim prezența ta în sfânta Taină a altarului. Tu însuți ai spus: „Acesta este trupul meu”. De aceea, te adorăm cu cel mai adânc respect, împreună cu îngerii și sfinții din cer. O, Doamne, întărește și mărește în noi credința și iubirea față de acest Sacrament vrednic de adorare.

Te salutăm, trup preasfânt al Mântuitorului nostru, ostie curată și vie, care s-a jertfit pe lemnul crucii, te adorăm în numele tuturor creaturilor. Te salutăm pe tine, Cuvânt veșnic al Tatălui, adevărata pâine cerească, hrana sufletelor, mângâierea inimilor noastre, jertfa cea sfântă, care a împăcat cerul cu pământul. Te salutăm, ascunsă sub aceste specii, o, dumnezeire și natură omenească a lui Isus, vrednică de cea mai adâncă venerație.

Te lăudăm și te preamărim, pâine vie a sufletelor, darul cel mai prețios dăruit oamenilor de Dumnezeu. Tu ești sacramentul iubirii și al milostivirii, prin care noi păcătoșii și toți păcătoșii putem primi haruri și ne putem sfinți. Tu ești adevărata arcă a Noului Testament, în care se păstrează mana cea vie sau pâinea cerească, tu ești forța celor slabi, vindecarea bolnavilor, mângâierea mâhniților. Preabunule Isuse, îți mulțumim din toate puterile pentru iubirea cu care ai înființat acest Preasfânt Sacrament, spre bucuria cerului și a pământului.

O, Isuse din Preasfântul Sacrament, iubirea, bucuria și speranța noastră, mijlocitorul și împăciuitorul nostru, împacă-ne cu Tatăl ceresc. Mielule nepătat al lui Dumnezeu, care ai fost jertfit pentru noi pe lemnul crucii, jertfește-te din nou Tatălui ceresc pentru păcatele noastre.

Oferă-i toate virtuțile și faptele de sfințenie ale vieții tale și toată amărăciunea suferințelor tale, pentru ca noi să fim iertați pe deplin și să ducem o viață sfântă. Voim să reparăm azi în public toate împărtășaniile sacrilege, toate batjocurile primite de tine în Preasfântul Sacrament al altarului, toate actele nedemne îndreptate împotriva ta în sacramentul Euharistiei. Revarsă din tabernacol belșugul harurilor tale asupra întregii omeniri, asupra sfintei Biserici, Mireasa ta, asupra conducătorilor bisericești și lumești, fie-ți milă de cei păcătoși și de toți cei îndepărtați de tine și atrage la altarul tău toate sufletele. Iar pe noi care suntem aici prezenți, păstrează-ne cât mai aproape de tine, acum și în veșnicie. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Să îl rugăm pe Domnul să reverse asupra noastră lumina divină, ca viața noastră să fie luminată de așteptarea răsplății pe care Tatăl a promis-o celor ce îl iubesc:

***R.: Rămâi cu noi, Doamne!***

1. Pentru a ne dărui bucurie sufletească, iertarea păcatelor, pace lumii, mântuire tuturor oamenilor, te rugăm. R.

2. Pentru a lumina Biserica ta, pentru a o întări, pentru a o apăra și răspândi pretutindeni, ca să ne poată oferi pâinea vieții, te rugăm. R.

3. Pentru ca, îndestulați cu hrana cerească, să trăim în speranța fericită a vieții și gloriei veșnice, te rugăm. R.

*Tatăl Nostru... Bucură-te Marie... Slavă Tatălui....*

Dumnezeule, Tatăl nostru, care, prin divina ta Euharistie, hrănești și dai creștere Bisericii, ajută-i pe fiii tăi să primească mesajul iubirii tale pentru a deveni în lume ferment și instrument de mântuire. Prin Cristos, Domnul nostru. Amin.

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Lectura I**

*Să-i oferim lui Dumnezeu o jertfă de laudă*

**Lectură din Scrisoarea către Evrei** 13,1-3.14-15

Fraților, dragostea față de frați să rămână statornică! Nu uitați ospitalitatea, căci datorită ei unii i-au găzduit, fără a-și da seama, pe îngeri! Aduceți-vă aminte de cei închiși, ca și cum ați fi închiși împreună cu ei; de cei maltratați ca unii care sunteți și voi în trup! Noi nu avem aici o cetate stătătoare, ci o căutăm pe aceea care trebuie să vină. Așadar, să-i oferim lui Dumnezeu prin el o jertfă de laudă continuă, adică rodul buzelor care mărturisesc numele lui!

*Cuvântul Domnului*

**Psalmul 61**

*R.: Ascultă, Dumnezeule, strigarea mea.*

Ascultă, Dumnezeule, strigarea mea, ia aminte la rugăciunea mea!

De la marginile pământului, pe tine te chem

când inima mi-e cuprinsă de neliniște;

călăuzește-mă la stânca la care nu pot să mă duc! **R.**

Căci tu ești un refugiu pentru mine,

turn puternic în fața dușmanului.

Voi locui în cortul tău pentru totdeauna,

voi căuta refugiu la umbra aripilor tale,

căci tu, Dumnezeul meu, mi-ai ascultat voturile,

mi-ai dat moștenirea

celor care se tem de numele tău**. R.**

**Aleluia**

Iubindu-i pe ai săi care erau în lume, Isus i-a iubit până la sfârșit.

**Evanghelia**

*A început să spele picioarele discipolilor.*

**Lectură din Evanghelia Domnului nostru**

**Isus Cristos după sfântul Ioan** 13,1-5

Înainte de Sărbătoarea Paștelui, știind Isus că îi venise ceasul să treacă din lumea aceasta la Tatăl, iubindu-i pe ai săi care erau în lume, i-a iubit până la sfârșit. În timpul cinei - când Diavolul pusese deja gândul de a-1 trăda în inima lui Iuda Iscarioteanul, fiul lui Simon știind că Tatăl a dat toate în mâinile sale și că de la Dumnezeu a ieșit și că la Dumnezeu merge, s-a ridicat de la cină, și-a pus hainele deoparte și, luând un ștergar, s-a încins. Apoi a turnat apă într-un vas de spălat și a început să spele picioarele discipolilor și să le șteargă cu ștergarul cu care era încins.

*Cuvântul Domnului*.

**Reflecție**

***Ne-a iubit până la sfârșit***

Isus ne-a dat nenumărate dovezi de iubire. Ne-a iubit mereu, dar ne-a arătat iubirea cea mai mare prin întemeierea sfintei Euharistii. El ne-a invitat să ne împărtășim. „Am dorit foarte mult să mănânc acest Paști cu voi”. El ne invită să îl vizităm: „Veniti la mine toti cei osteniți și împovărați și eu vă voi da odihnă”.

Acum Isus vine în mod misterios pe altar, dar este viu și real așa cum este și în slava cerească. Oare nu este el cel mai bun prieten pe care îl avem, binefăcătorul și răscumpărătorul nostru? Isus ne așteaptă mereu zi și noapte. Vizitarea lui Isus în fiecare zi este o datorie pentru noi, care îl iubim; împărtășania zilnică este expresia dorinței vii de a-1 avea pe Isus, care rămâne mereu cu noi prin harul și prin trupul său, ca să realizeze bucuria noastră.

*Moment de reculegere și de adorație personală în tăcere.*

Isuse, ne prosternăm în fața ta prezent pe altar și te adorăm. îndreaptă spre noi o privire binevoitoare și milostivă. Tu ne ești păstor, prieten, frate și mântuitor; nu-ți mai aminti de fărădelegile și nerecunoștințele noastre.

Tu ești Regele și Stăpânul nostru; domnește peste noi, peste națiuni și lume. într-o zi, s-a auzit un strigăt blasfemator: „Nu vrem ca acesta să domnească peste noi!” Noi însă cu inima înflăcărată îți spunem: „Voim ca tu să domnești în sufletele noastre, în mintea, inimile și familiile noastre, în lumea întreagă!” Când erai încă în Palestina, pentru a te mângâia de nerecunoștința și neînțelegerea oamenilor, ai fost primit în casa ospitalieră din Betania, unde trei suflete sfinte, Lazăr, Maria și Marta, te consolau și te întăreau, îți dădeau curaj. Și noi, acum prezenți în casa ta, în biserică, cu inimă generoasă, voim să te mângâiem și să reparăm păcatele de moarte ale oamenilor. Să coboare asupra noastră și a lumii binecuvântarea ta, să ne ferească de rău, să ne stimuleze la bine, să ne ajute la îndeplinirea îndatoririlor pe care le avem, să ne fie mângâiere în momentele încercării, lumină când ne asaltează îndoiala, speranță supremă în ceasul morții. *Amin.*

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Să îl binecuvântăm pe Cristos, care a voit să devină întru toate asemenea nouă, în afară de păcat, pentru a fi Marele Preot, milostiv și credincios pe lângă Tatăl. Să îl adorăm, pentru că în sfânta Euharistie ne-a devenit spre hrană și tovarăș în drumul nostru spre patria fericită.

*R.: Doamne, deschide-ne comorile îndurării tale.*

1. La botez am devenit fiii tăi, ajută-ne să proclamăm mereu lauda ta și să preamărim numele tău. **R.**

2. Condu pașii noștri cu lumina evangheliei, așa cum ai condus viața Măriei, Mama ta și a noastră. **R.**

3. Sporește în noi dorința de a te primi în sfânta împărtășanie, ca, astfel, să așteptăm cu toată încrederea slava mântuirii**. R.**

4. Luminează-i, condu-i și ocrotește-i pe tineri, ca să cunoască chemarea ta și să o urmeze cu toată generozitatea. **R.**

5. Ajută-i pe medici să îi salveze pe cei accidentați și să aline durerile celor suferinzi. R.

*Tatăl Nostru... Bucură-te Marie... Slavă Tatălui....*

Sfințește-i și reînnoiește-i, Tată ceresc, pe credincioșii tăi, pe care i-ai adus la această oră de adorație, la acest moment de întâlnire cu tine, și extinde la toate popoarele - prin slujirea Bisericii tale - binefacerile mântuirii dobândite de Cristos pe cruce. El, care viețuiește și domnește cu tine și cu Duhul Sfânt în vecii vecilor. Amin.

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Preabunule Isuse, Mântuitorul neamului omenesc, priveşte spre noi, care îngenunchem cu smerenie înaintea altarului tău. Suntem ai tăi, voim să fim ai tăi şi ca să fim mai strâns uniţi cu tine, astăzi fiecare dintre noi se consfinţeşte de bunăvoie Inimii tale preasfinte.

Mulţi nu te-au cunoscut niciodată, mulţi au dispreţuit poruncile tale şi s-au lepădat de tine. Fie-ţi milă şi de unii şi de alţii şi atrage-i pe toţi la Inima ta preasfântă.

Doamne, fii regele nu numai al credincioşilor care nu s-au îndepărtat niciodată de tine, ci şi al fiilor rătăciţi, care te-au părăsit. Fă-i să se întoarcă în curând la casa părintească, pentru a nu pieri de lipsă şi de foame.

Fii regele acelora pe care i-au înşelat părerile greşite şi al acelora pe care i-a dezbinat neunirea. Cheamă-i la limanul adevărului şi al unirii în credinţă, ca în curând să nu fie decât o singură turmă şi un singur păstor.

Dă Doamne, Bisericii tale, libertate sigură şi fără piedici. Dă tuturor popoarelor liniştea bunei orânduiri şi fă ca de la un capăt la altul al pământului să răsune un singur glas: "Lăudată să fie dumnezeiasca Inimă a lui Isus, care ne-a dobândit mântuirea! Ei să-i aducem slavă şi cinste în vecii vecilor." Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Litania În Cinstea Inimii Preasfinte A Lui Isus (Cântată)**

Doamne, miluieşte-ne,

*Cristoase, miluieşte-ne,*

*Doamne, miluieşte-ne,*

Cristoase, auzi-ne,

*Cristoase, ascultă-ne,*

Tată din cer, Dumnezeule, *miluieşte-ne pe noi,*

Fiule, Răscumpărătorul lumii, Dumnezeule, *miluieşte-ne pe noi,*

Duhule Sfânt, Dumnezeule, *miluieşte-ne pe noi,*

Sfântă Treime, un singur Dumnezeu, *miluieşte-ne pe noi,*

Inima lui Isus, Fiul Tatălui cel veşnic, *miluieşte-ne pe noi, (\*)*

Inima lui Isus, plăsmuită de Sfântul Duh în sânul Mamei, pururea Fecioare,\*

Inima lui Isus, unită întru fiinţă cu Cuvântul lui Dumnezeu,\*

Inima lui Isus, nemărginită întru maiestate, \*

Inima lui Isus, locuinţă sfântă a lui Dumnezeu, \*

Inima lui Isus, chivotul celui preaînalt, \*

Inima lui Isus, casa lui Dumnezeu şi poarta cerului,\*

Inima lui Isus, focar arzător al dragostei, \*

Inima lui Isus, sălaşul dreptăţii şi al iubirii, \*

Inima lui Isus, plină de bunătate şi de dragoste,\*

Inima lui Isus, noianul tuturor virtuţilor, \*

Inima lui Isus, preavrednică de toată lauda, \*

Inima lui Isus, regele şi centrul tuturor inimilor,\*

Inima lui Isus, în care sunt toate comorile înţelepciunii şi ale ştiinţei, \*

Inima lui Isus, în care locuieşte toată plinătatea dumnezeirii\*

Inima lui Isus, în care Tatăl a binevoit, \*

Inima lui Isus, dorul munţilor veşnici, \*

Inima lui Isus, răbdătoare şi de mare milă, \*

Inima lui Isus, darnică faţă de toţi cei care te cheamă, \*

Inima lui Isus, izvorul vieţii şi al sfinţeniei, \*

Inima lui Isus, împăcare pentru păcatele noastre,\*

Inima lui Isus, copleşită de ocări, \*

Inima lui Isus, zdrobită pentru fărădelegile noastre,\*

Inima lui Isus, ascultătoare până la moarte, \*

Inima lui Isus, străpunsă de suliţă,\*

Inima lui Isus, izvorul a toată mângâierea,

Inima lui Isus, viaţa şi învierea noastră, \*

Inima lui Isus, pacea şi împăcarea noastră, \*

Inima lui Isus, jertfa păcătoşilor, \*

Inima lui Isus, mântuirea celor ce nădăjduiesc în tine, \*

Inima lui Isus, fericirea tuturor sfinţilor, \*

Mielul lui Dumnezeu, care iei asupra ta păcatele lumii, iartă-ne, Doamne,

*Mielul lui Dumnezeu, care iei asupra ta păcatele lumii, ascultă-ne, Doamne,*

Mielul lui Dumnezeu, care iei asupra ta păcatele lumii, *miluieşte-ne pe noi.*

*V. Isuse cu Inima blândă şi smerită,*

R. Fă inima noastră asemenea cu Inima ta.

*Să ne rugăm:*

Atotputernice, veşnice Dumnezeule, priveşte spre Inima preaiubitului tău Fiu şi spre laudele şi îndestulările pe care ţi le aduce în numele păcătoşilor, şi împăcat fiind prin ele, iartă-i pe cei ce-ţi cer milostivirea în numele aceluiaşi Fiu al tău, Isus Cristos, care cu tine vieţuieşte şi domneşte în vecii vecilor. *Amin.*

*Tatăl Nostru... Bucură-te Marie... Slavă Tatălui....*

**Psalmul 103 (102)**

***Bunătatea lui Dumnezeu***

Binecuvântează, suflete al meu, pe Domnul

şi tot ce este în mine [să binecuvânteze] numele său cel sfânt!

2 Binecuvântează, suflete al meu, pe Domnul

şi nu uita nicicând de binefacerile sale!

3 El îţi iartă toate nelegiurile

şi te vindecă de orice boală.

4 El îţi răscumără viaţa din adânc

şi te încununează cu îndurare şi dragoste;

5 el îţi satură cu bunătăţi bătrâneţea

şi te face să întinereşti iarăşi ca vulturul.

6 Domnul face dreptate şi judecată [dreaptă]

tuturor celor care sunt asupriţi.

7 El a făcut cunoscute lui Moise căile sale

şi faptele sale [minunate], fiilor lui Israél.

8 Domnul este îndurător şi milostiv,

el este îndelung răbdător şi plin de îndurare.

9 El nu dojeneşte la nesfârşit,

nici nu poartă pe veci [mânie].

10 El nu face după greşelile noastre,

nici nu ne răsplăteşte după fărădelegile noastre.

11 Cât sunt de sus cerurile faţă de pământ,

tot atât de mare este îndurarea sa faţă de cei care se tem de el.

12 Cât de departe este răsăritul de apus,

atât de mult îndepărtează de la noi nelegiuirile noastre.

13 Aşa cum un tată îşi iubeşte copiii,

aşa îi iubeşte Domnul pe cei care se tem de el.

14 Căci el ştie din ce am fost plăsmuiţi

şi nu uită că suntem ţărână.

15 Zilele omului sunt ca iarba,

el înfloreşte ca floarea câmpului.

16 Când suflă vântul, ea nu mai este,

nici locul în care a stat nu se mai cunoaşte.

17 Dar îndurarea Domnului rămâne din veac

şi până-n veac peste cel care se teme de el

şi dreptatea lui, peste copiii copiilor lor,

18 peste cei care păzesc alianţa sa

şi îşi aduc aminte de preceptele lui, ca să le împlinească.

19 Domnul şi-a stabilit în ceruri tronul său,

domnia lui se întinde peste toate.

20 Binecuvântaţi pe Domnul, toţi îngerii lui,

voi, cei puternici, care împliniţi cuvintele sale

ascultând de glasul cuvântului său!

21 Binecuvântaţi-l pe Domnul, toate oştirile sale,

slujitorii lui, care împliniţi voinţa lui!

22 Binecuvântaţi-l pe Domnul, toate lucrările lui,

în tot locul stăpânirii sale!

Binecuvântează-l, suflete al meu, pe Domnul!

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Isuse, vrem să te adorăm pentru că Tu eşti Dumnezeul nostru. Îţi mulţumim pentru că ai dorit să vieţuieşti împreună cu noi, pentru ca tu să fii iubirea, pacea, viaţa, adevărul, calea noastră, izvorul nostru de apă vie. Fii binecuvântat, Isuse, pentru iubirea care te-a inspirat să rămâi cu noi în acest mod minunat! Dorinţa ta vie de a rămâne cu noi s-a realizat într-un mod atât de miraculos: acum eşti prezent în chip real în această fărâmă de pâine; Dumnezeu atotputernic şi infinit, Fiul lui Dumnezeu ascuns în taina Euharistiei! Ce mister sublim? Noi credem şi te adorăm, Isuse.

Dorinţa ta de a rămâne cu noi trezeşte în sufletele noastre dorinţa de a te căuta şi de a sta împreună cu tine. Fă, ca inimile noastre să cânte neîncetat: Faţa ta, Doamne, o caut.

Fă ca să te putem iubi cu aceeaşi iubire cu care ne iubeşti Tu şi să te căutăm cu aceeaşi dorinţă cu care ne cauţi Tu!

Te adorăm Isuse împreună cu apostolii tăi Petru, Iacob şi Ioan cărora le-ai dat harul de a vedea mărirea feţei tale şi să audă glasul Tatălui ceresc. Să fie binecuvântat acel moment în care în inima lui Petru s-a născut dorinţa de a rămâne totdeauna cu tine pe muntele Tabor. Ar fi dorit să rămână acolo nu datorită frumoasei panorame ci fiind atras de splendoarea feţei tale. Şi noi, asemenea apostolilor, dorim să rămânem împreună cu tine şi să te adorăm. Dorim să ne rugăm, să ascultăm, să reflectăm, să medităm, să contemplăm frumuseţea Ta şi să experimentăm acea dorinţă arzătoare a prezenţei tale.

Te rugăm să ne ierţi pentru acele momente când nu am vrut să te vedem, să te auzim sau să stăm cu tine.

Recunoaştem că adesea dorinţele şi visurile noastre au fost departe de tine. Aparenţele acestei lumi ne atrag, devin stăpânii gândurilor şi dorinţelor noastre, a simţurilor şi a voinţelor noastre şi astfel ne trezim departe de tine. Ne lăsăm atât de uşor seduşi de ademenirile lumii care ne oferă fericirea sa trecătoare.

Te rugăm, Isuse, să purifici inimile şi sufletele noastre, să vindeci memoriile şi sentimentele noastre, să îndrepţi toate dorinţele noatre spre tine; fă ca inimile noastre să se odihnească în tine iar speranţele noastre să afle în tine realizarea deplină. Să fii Tu pe primul loc în cuvintele, gândurile, sentimentele şi faptele noastre.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

Te ador, Creatorul meu şi Dumnezeul meu, ascuns în preasfântul Sacrament. Te ador pentru toate lucrările mâinilor tale, în care se revelează multă înţelepciune, bunătate şi îndurare. O, Doamne, ai semănat atâta frumuseţe pe pământ şi ea îmi vorbeşte despre frumuseţea ta, deşi este o palidă imagine a ta, Frumuseţe de negrăit. Şi, deşi ti-ai ascuns frumuseţea, ochiul meu luminat de credinţă te vede si sufletul meu recunoaşte pe Creatorul său, binele în esenţă, iar inima mea se scufundă toată într-o rugăciune de adoraţie.

O, Creatorul si Domnul meu, bunătatea ta mă încurajează să-ţi vorbesc, îndurarea ta face să dispară abisul care-1 separă pe Creator de făptura sa. Este o plăcere pentru inima mea să vorbesc cu tine, o, Domnul meu. în tine aflu tot ceea ce inima mea poate să dorească. Aici lumina ta luminează mintea mea si mă face să te cunosc si mai mult. Aici se revarsă în inima mea torente de haruri, iar sufletul meu se umple de nădejdea vieţii veşnice.

O, Creatorul si Domnul meu, Tu pe lângă aceste daruri, mi te dăruieşti pe tine însuti si îmbrăţişezi făptura mea sărmană. A iei inimile noastre se înţeleg şi nimeni nu mai poate sa întrerupă unirea noastră. Ceea ce vorbesc cu tine, o, Isuse, este secretul nostru, şi nicio altă făptură nu poate să ia parte la el. Este vorba despre iertările noastre secrete pe care le cunoaştem numai noi: Tu, Isuse, şi eu; este un secret al milostivirii tale care îmbrăţişează fiecare inimă în parte. Pentru această bunătate a ta infinită, eu te ador, o, Dumnezeul meu, din toată inima şi din tot sufletul meu. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Toți sa adorăm fierbinte**

marea Taină din altar;

Ce-a fost scris în Legea Veche

facă loc la noul dar;

ce e peste simț și minte

să ne dea-al credinței har.

**Tatălui dați închinare**,

Cinste, laudă și cânt;

Fiului, fără-ncetare,

Slavă-n cer și pe pământ;

Pururi binecuvântare

Fie Duhului preasfânt. Amin.

**C.** Tu le-ai dat lor pâine cerească,

***P.*** *având in sine orice plăcere.*

**C.** *Să ne rugăm:*

Dumnezeule, care ne-ai lăsat în acest sacrament minunat memorialul morții și învierii tale, dă-ne, te rugăm, harul ca astfel să cinstim sfântul mister al trupului și sângelui tău, încât să simțim necontenit în noi roadele răscumpărării tale. Tu, care viețuiești și domnești în vecii vecilor.

 **T.** *Amin*

***C./ P.*** *Lăudați-l pe Domnul neamurilor, Lăudați-l toate popoarele.*

*Osana, osana, osana Fiului lui Dumnezeu*

**C.** Căci peste noi a revărsat Domnul veșnica lui milostivire.

și adevărul Domnului rămâne întotdeauna. **P.**

**C.** Slavă Tatălui, și Fiului, și Sfântului Duh,

precum era la început și acum și pururea

și în vecii vecilor. Amin. **P.**

**C.** Să adorăm în veci preasfântul Sacrament!

**P.** Să adorăm în veci preasfântul Sacrament!



